《避寇》
宋代·刘黻

戊午九月十，汹汹群寇生。
疋枹与赤水，参会童石氓。
烹牛饫凶竖，剚人谄妖灵。
长驱无龃龉，四境腾沸羹。
野庐竞趋察，廛市争奔城。
啼号震暮夜，阴气昏冥冥。
携持半箱筥，扛舁及翁罂。
鸡豕头骈阗，肋息惊吞声。
宇内同一胞，何事起搀枪。
据险恶氛聚，血牙余种狞。
原岭迤巢穴，习头号惟轻生。
掷首视为戏，揭竿谁敢撄。
父老谓曩日，草窃恣横行。
郡将出奇计，一勦诸峒平。
老熊痛已定，悍虎谋方兴。
若非急讨捕，终难保桑耕。
官兵驻大曷，警报驰飞星。
探旗逼军旅，登城罗义丁。
菱角隐阨塞，松明通晓更。
山前号令肃，铃阁筹算精。
疋马熟往来，老穉倚以宁。
溪潜鳞且遁，林散翼亦惊。
顾予久放逐，逢此增令俜。
夜寝不忍睫，朝餐何所营。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。